b'\n_START_ARTICLE_\n\xc4\x8cude\xc5\xbena polja\n_START_SECTION_\nKariera\n_START_PARAGRAPH_\nZametki skupine segajo v leto 1970, ko sta na II. gimnaziji v Mariboru Gorazd Elvi\xc4\x8d in Rudi Jazbec ustanovila gimnazijski ansambel. V prvotni zasedbi sta igrala \xc5\xa1e Slavko Delalut in Jaromir Jerabek. Nato se je 1972 formirala zasedba, ki v veliki meri traja \xc5\xa1e danes, in sicer so se Gorazdu in Rudiju pridru\xc5\xbeili Slavc Kova\xc4\x8di\xc4\x8d, Zdenko Zagorac in Andrej Modrijan, ki ga je na bobnih po nekaj letih zamenjal Danilo Karba. Skupina si je ime nadela po pesni\xc5\xa1ki zbirki priznanega temnopoltega pesnika Langstona Hughesa, "Fields of Wonder". Leta 1972 so zmagali na Rock festivalu Zagreb \'72._NEWLINE_Leta 1974 so pri zalo\xc5\xbebi PGP RTB izdali svoj prvi singel s hitoma "Solze" in "Draga, ti si moja sre\xc4\x8da". Ta plo\xc5\xa1\xc4\x8da je bila sploh prva mala plo\xc5\xa1\xc4\x8da slovenske rock skupine, izdana v slovenskem jeziku. \xc5\xbde naslednje leto je sledila naslednja uspe\xc5\xa1na mala plo\xc5\xa1\xc4\x8da, ki je iz\xc5\xa1la pri zalo\xc5\xbebi Jugoton, Hej, heja, hej._NEWLINE_Za\xc4\x8deli so z bluesom in rockom, v 80. in kasneje v 90. letih 20. stoletja pa so se preusmerili na pop glasbo, ki jo je zaznamovalo specifi\xc4\x8dno ve\xc4\x8dglasno petje, saj so na njihovo glasbeno pot vseskozi najbolj vplivali znameniti Beatli. Njihov najve\xc4\x8dji hit je skladba "Po\xc5\xa1tar zvoni samo dvakrat", ni\xc4\x8d manj znane pa niso "Anamarie", "Boogie dama" in nekatere druge iz opusa njihovih preko 140 avtorskih skladb._NEWLINE_V svoji karieri so posneli dva singla, 11 LP plo\xc5\xa1\xc4\x8d, kaset in CD plo\xc5\xa1\xc4\x8d, od katerih jih je \xc5\xa1est doseglo zlato naklado, pet pa srebrno. Njihove avtorske skladbe so iz\xc5\xa1le tudi \xc5\xa1e na mnogih kompilacijah v Sloveniji in takratni Jugoslaviji. Med drugim so nastopili na vseh najve\xc4\x8djih festivalih nekdanje Jugoslavije (Opatija, Split, Zagreb, Beograd) in slovenskih (Slovenski popevki, na sedmih MMS, na enajstih festivalih Nare\xc4\x8dne popevke, Pop delavnici ...), ter festivalih in koncertih drugod po Evropi. Na festivalu v Gradcu so leta 1980 osvojili prvo nagrado z izvedbo svojega Beatles showa, ve\xc4\x8d najvi\xc5\xa1jih nagrad pa so osvojili tudi na festivalih v Jugoslaviji in Sloveniji._NEWLINE_Med letoma 2003 in 2009 skupina ni bila preve\xc4\x8d aktivna, februarja 2010 pa so na \xc5\xbeeljo Dragana Buli\xc4\x8da, glasbenega urednika RTV Slovenija, nastopili na velikem koncertu legend v Hali Tivoli, skupaj s \xc5\xa1e nekaterimi legendami 60. in 70. let._NEWLINE_Po koncertu so ponovno za\xc4\x8deli ve\xc4\x8d nastopati ter se po dolgih letih odpravili v snemalni studio.'